TLU SA maak reg vir hofsaak oor onteiening sonder vergoeding(Foto: Pexels/Pixabay.com) Die landbouorganisasie TLU SA sê hy maak gereed vir ŉ hofstryd oor die regering se omstrede plan van onteiening sonder vergoeding. Dit kom ná samesprekings met die parlement se ad hoc-komitee om voorstelle in te dien oor hoe art. 25 van die Grondwet – wat handel oor onteiening sonder vergoeding – gewysig moet word. “Dit is duidelik dat die komitee se fokus uitsluitlik is op hóé die wet gewysig moet word en nie wat die gevolge van die wysigings sal wees nie,” het Louis Meintjes, president van TLU SA, gesê. “Enige insette van belanghebbende rolspelers wat landbouers verteenwoordig, is telkens eenvoudig afgemaak as irrelevant. “Dit is uiters kommerwekkend dat aspekte soos gevolge op die ekonomie, beleggingsonsekerheid, graderings deur kredietagentskappe en die heel belangrikste, voedselsekerheid, geen gewig dra in hierdie proses nie. Die enigste saak van belang is dat grond onteien moet word ondanks meervuldige voorbeelde van hoe dit weens korrupsie, onkunde en gierigheid misluk het. Dit strek nie tot die voordeel van Suid-Afrika nie,” het hy gesê. Die organisasie sê hy vertrou ook nie die “stoomroller-proses” wat gebruik word om die wysiging aan die parlement voor te lê nie. Die komitee het voorgestel dat ŉ konsepwet teen 27 November klaar geskryf word, waarna dit teen middel Desember en begin Januarie aanstaande jaar vir openbare kommentaar beskikbaar gestel moet word. Openbare verhore volg dan in Februarie en op 20 Maart moet dit finaal by die komitee wees sodat dit op 31 Maart aan die parlement voorgelê kan word. “TLU SA het reeds begin om op internasionale vlak en van internasionale regskenners aanbevelings in dié verband te ontvang en sal dit so spoedig moontlik bekend maak,” het Meintjes gesê. “Dit is egter duidelik dat die komitee die proses as ŉ formaliteit beskou en dat die wysiging nou slegs deur gemeenskapsdruk en litigasie beveg kan word. “Ons doen daarom ŉ beroep op Suid-Afrikaners wat besorg is oor die beskerming van landbou, voedselsekerheid en eiendomsreg om TLU SA se Eiendomsregfonds te ondersteun en te versterk vir die komende hofsake.”